钦定古今图书集成/理学汇编/文学典/第061卷 > 常梦锡
## 钦定古今图书集成/理学汇编/文学典/第061卷 > 常梦锡

按陆游《南唐书》本传：“梦锡，字孟图，扶风人。或曰京兆
万年人也。岐王李茂贞不贵文士，故其俗以狗马驰
射博奕为豪。梦锡少独好学，善属文，累为秦陇诸州
从事。茂贞死，子从俨袭父位，承制补宝鸡令。后唐长
兴初，从俨入朝，以梦锡从。及镇汴，为左右所谮，遂来
奔。烈祖辅吴，召置门下，荐为大理司直。及受禅，擢殿”
中侍御史、礼部员外郎，益见奖遇，遂直中书省，参掌
诏命。进给事中。时以枢密院隶东省，故机事多委焉。
梦锡厚重方雅，多识故事，数言：“朝廷因杨氏霸国之
旧，尚法律，任俗吏。人主亲决细事，烦碎失大体，宜修
复旧典，以示后代。”烈祖纳其言，颇议简易之法。元宗
在东宫，有过失，梦锡尽言规正无所挠，始虽不悦，终
以谅直多之。及即位，首召见慰勉，欲用为翰林学士
以自近。宋齐丘党恶其不附己，坐封驳制书，贬池州
判官。及齐丘出镇，召为户部郎中，迁谏议大夫，卒以
为翰林学士。复置宣政院于内庭，以梦锡专掌密命，
而魏岑已为枢密副使，善迎合，外结冯延己等，相为
表里。梦锡终日论诤不能胜，罢宣政院，犹为学士如
故，乃称疾纵酒，希复朝。会。锺谟、李德明分掌兵吏诸
曹，以梦锡人望，言于元宗，求为长史，拜户部尚书、知
省事。梦锡耻为小人所推荐，固辞不得请，惟署牍尾，
无所可否。延己卒，文致其闺门罪，贬饶州团练副使。
梦锡时以醉得疾，元宗怜之，留处东都。留守周宗力
劝梦锡止酒治疾，从之，乃少瘳。召为卫尉卿，改吏部
侍郎，复为学士。交泰元年，方与客坐谈，忽奄然卒，年
六十一。卒后，财逾月，齐丘党与败，元宗叹曰：“梦锡平
生欲去齐丘，恨不使见之。”赠右仆射，谥曰康。梦锡文
章典雅，有承平之风，歌诗亦清丽，然绝不喜传于人。
刚褊少恕，每以直言忤物。尝与元宗苦论齐丘辈，元
宗辨博，曲为解释。梦锡词穷，乃顿首曰：“大奸似忠，陛
下若终不觉悟，家国将为墟矣。”元宗不答而心善之。
及割地降号之后，公卿在坐，有言及周以为大朝者，
梦锡大笑曰：“汝辈尝言致君尧舜，何故今日自为小
朝邪？”众皆默然散去。每公卿会集，辄喑呜大咤，惊其
坐人，以故不为时所亲附。然既没，皆以“正人”许之，虽
其仇雠，不敢訾也。

按《南唐近事》：常梦锡为翰林学士，刚直不附，贵近侧
目。或谓曰：“公罢直私门，何以为乐？”常曰：“垂帏痛饮，面
壁而己。”盖冯魏擅权之际也。